Predkladacia  správa

Ministerstvo školstva SR  predkladá na rokovanie vlády Slovenskej republiky návrh „Dohody medzi vládou Slovenskej republiky a vládou Slovinskej republiky o vedecko-technickej spolupráci“.

Materiál bol pripravený ako iniciatívny, na základe viacnásobných bilaterálnych rokovaní  partnerských strán, v súlade s prioritnými úlohami Slovenskej republiky v oblasti vedy a techniky a s prioritami zahranično-politickej orientácie SR (uzatvárať bilaterálne dohody predovšetkým so susednými krajinami, krajinami V4 a Slovinska, krajinami G8, členmi EÚ a OECD). 

Súčasťou materiálu je   „Vyhodnotenie medzirezortného pripomienkového konania“. Nároky na štátny rozpočet budú zakomponované v celkovej požiadavke Ministerstva školstva na zabezpečenie bilaterálnej vedecko-technickej spolupráce na úrovni medzivládnych dohôd.

Vzhľadom k stále silnejšej integrácii v rámci Európy sú dvojstranné dohody tohto typu základom mnohostranných spoluprác. Slovinsko je mimoriadne žiadúcim partnerom pre SR, pretože je ekonomicky relatívne silné, má stabilnú proeurópsku politiku a úroveň vedy a techniky (čo sa týka vlastných nákladov štátu, podpory a aj jej výsledkov) je veľmi dobrá.

Na základe dohody oboch zmluvných strán sa podpis dohody uskutoční v Bratislave, predpokladaný termín podpisu je október 2001.